ሚኒስትር ፈትለወርቅ፡ ኣብዚ ዓመት እዚ፡ 50 ሚኢታዊት ክኸውን ኣለዎ ኢልካ ብምውሳን ደቂ ኣንስትዮ ክኾና ተገይሩ ኣሎ። እቲ ውሳነ ጽቡቕ ውሳኔ'ዩ ዝብል እምነት ኣለኒ። ምኽንያቱ ደቂ ኣንስትዮ፡ ውሳነ ክህባ ይኽእላ እየን ኢልካ ምሕሳብ [ጽቡቕ እዩ]። ንሽሙ 50 ሚኢታዊት ክመልኣ ተባሂሉ'ውን ዓቕሚ ዘለወንን ዘይብለንን ኣኪብኻ መማልእቲ ክኸውን የብሉን። እዚ ናይ ሕጂ ውሳነ ግን ነጺልካ ኣይኮነን ክርአ ዘለዎ። ብናተይ እምነት ደቂ ኣንስትዮ ናብዚ ብርኪ ክበጽሓ፡ ኣብ ዝሓለፈ 27 ዓመት ደቂ ኣንስትዮ ምስ ደቂ ተባዕትዮ ማዕረ ዕድል ክረኽባ ኣለወን ተባሂሉ ፖሊሲ ተቐሪጹ ኩሉ ጻዕሪ ተገይሩ'ዩ። ደቂ ኣንስትዮ ናጻ ዝኾና እንተድኣተማሂረን'ዩ ተባሂሉ ዝተገበረ ናይ ነዊሕ ዓመታት ጻዕሪ'ዩ ኣብዚ ኣብጺሑና ዘሎ። ኣብ ኩሉ ብርኪ ናብ ትምህርቲ ምስበጽሓ፡ ማዕረ እቲ ወዲ ተባዕታይ ናብ ቤት ትምህርቲ ክኸዳ ኣለወን ዝብል ሰፊሕ ናይ ምልዕዓል ስራሕቲ እዩ ክካየድ ጸኒሑ። በዚ ምኽንያት፡ ዝርግሐ ትምህርቲ ብስፍሓት ናብ ኩሉ ከባቢታት ክባጻሕ ስለ ዝተገበረ፡ ደቂ ኣንስትዮ'ውን ናብ ትምህርቲ ኣትየን ክመሃራ'ዩ ተገይሩ። ቅድሚ ሕዚ ናብ ዩኒቨርሲቲ ዝኣትዋ ደቂ ኣንስትዮ ብኣጻብዕቲ ዝቑጸራ'የን ነይረን። ሎሚ ግን ቑጽረን ካብ ግዘ ናብ ግዘ እናበዝሐ ትርጉም ብዘለዎ ደረጃ ብዝተፈላለዩ ብርኪታት እናተሳተፋ ዝመጽኣሉ ኩነታት'ዩ ተፈጢሩ። እዚ ናይ ሓደ ዓመት ውጽኢት ኣይኮነን፤ ደቂ ኣንስትዮ ንዝሓለፈ 27 ዓመታት ዘካየድኦ ቓልሲ'ዩ። እዚ ጥራሕ'ውን ኣይኮነን፡ ከምዚ ዝመሰለ ንደቂ ኣንስትዮ ማዕርነተን ዘረጋግጽ ስርዓት ንክመጽእ ኣብቲ ቅድሚኡ ዝተኻየደ ናይ 17 ዓመት ዕጥቃዊ ቃልሲ፡ ደቂ ኣንስትዮ ማዕረ እቲ ወዲ ተባዕታይ ተቓሊሰን ደጀን ኮይነን ኣብ ኩሉ ስራሕቲ ታሪኻዊ ዝኾነ ተሳትፎ'ዩ ነይሩወን። ሓሳባትኩም ብድሆታት ደቂ ኣንስትዮ ይፈትሑ ደቂ ኣንስትዮ ጥራሕ ዘጓዓዕዛ ኣውቶቡሳት ስልጣን ደቂ ኣንስትዮ ክንደየናይ ዝኣክል ድሩት'ዩ?
